ลุ้น! กบน.เคาะราคา “ดีเซล” ใหม่ หลัง ครม.ลดภาษีน้ำมัน 5 บ./ลิตร
คณะกรรมการบริหารกองทุนน้ำมันเชื้อเพลิง เตรียมประชุมพิจารณาราคาน้ำมัน “ดีเซล” ใหม่วันนี้ หลัง ครม.อนุมัติลดภาษีสรรพาสามิตน้ำมันดีเซลลง 5 บาท/ลิตร พร้อมลุ้นจะลดราคาน้ำมันเพิ่มหรือไม่ หลังกองทุนน้ำมันเชื้อเพลิงยังติดลบ
คณะกรรมการบริหารกองทุนน้ำมันเชื้อเพลิง เตรียมประชุมพิจารณาราคาน้ำมัน “ดีเซล” ใหม่วันนี้ หลัง ครม.อนุมัติลดภาษีสรรพาสามิตน้ำมันดีเซลลง 5 บาท/ลิตร พร้อมลุ้นจะลดราคาน้ำมันเพิ่มหรือไม่ หลังกองทุนน้ำมันเชื้อเพลิงยังติดลบ
18 พ.ค. 2565

ผู้สื่อข่าวรายงานว่า ได้รับการเปิดเผยจากแหล่งข่าวจากกระทรวงพลังงานว่า ในวันนี้ (18 พ.ค. 2565) คณะกรรมการบริหารกองทุนน้ำมันเชื้อเพลิง หรือ กบน. จะมีการประชุมเพื่อพิจารณาทบทวนราคาขายปลีกน้ำมันดีเซลประจำสัปดาห์ ซึ่งขณะนี้อยู่ที่ 32 บาทต่อลิตรว่า จะมีการคงราคาเดิมต่อไปได้อีกหรือไม่ หรืออาจจะต้องปรับเพิ่มขึ้นอีกไม่เกิน 1 บาท/ลิตร ตามแผนเดิมโดยจะต้องประเมินถึงมาตรการลดภาษีสรรพสามิตดีเซลล่าสุด และฐานกองทุนน้ำมันเชื้อเพลิงเป็นสำคัญ
โดยก่อนหน้านี้รัฐบาลได้กำหนดขยับเพดานราคาน้ำมันดีเซล เพื่อลดผลกระทบกองทุนน้ำมันเชื้อเพลิงโดยจะอุดหนุนเหลือครึ่งหนึ่ง และประชาชนจ่ายครึ่งหนึ่ง ซึ่งกองทุนน้ำมันเชื้อดเพลิงจะเข้ามาอุดหนุนประมาณ 10 บาทต่อลิตร จึงขยับเพดานไปสู่ 35 บาทต่อลิตร แต่เพื่อลดผลกระทบประชาชนจึงทยอยปรับขึ้นแบบขั้นบันได โดยระยะแรกขึ้นจากเพดาน 32 บาทต่อลิตรจากนั้นจะทยอยปรับขึ้นเฉลี่ยสัปดาห์ละไม่เกิน 1 บาทต่อลิตร แต่ด้วยภาวะค่าครองชีพสูงทำให้การปรับขึ้นยังคงต้องดูผลกระทบกับประชาชนเป็นสำคัญ โดยจะมีการแถลงผลการประชุมวันนี้ เวลา 13.30 น.
ทั้งนี้ปัจจุบันฐานะกองทุนน้ำมันเชื้อเพลิง ณ 15 พ.ค. 2565 ติดลบ 72,062 ล้านบาทแบ่งเป็นบัญชีน้ำมันติดลบ 37,854 ล้านบาท บัญชีแอลพีจีติดลบ 34,208 ล้านบาท ขณะที่ยังคงมีเงินไหลออกในการอุดหนุนน้ำมันรวมเฉลี่ยวันละ 600 ล้านบาท แอลพีจีวันละ 80 ล้านบาท ซึ่งที่ผ่านมา กบน. ได้พยายามบริหารทุกด้านแม้กระทั่งลดการอุดหนุนราคาแก๊สโซฮอล์ E 85 ลง แม้จะได้เงินเพียงเล็กน้อยแต่ก็มาช่วยเสริมสภาพคล่องได้ ขณะที่กระแสเงินสดกองทุนน้ำมันเชื้อเพลิงมีหมุนเวียน 1.2 หมื่นล้านบาทจะหมดลง ทำให้กองทุนน้ำมันเชื้อเพลิงขาดสภาพคล่องช่วงมิถุนายนนี้ ดังนั้นกระทรวงการคลังกำลังหารือกับสถาบันกาเงินภาครัฐเพื่อสรุปแผนเงินกู้ให้กับกองทุนน้ำมันฯวงเงิน 2- 3 หมื่นล้านบาทภายในสัปดาห์หน้า